tolos_seok
Аржан Адаров.

«АЛТАЙ УУЛДАРГА».
 
Алтай уулдар! Омок болыгар
 Аракыдаҥ эмес, ару санаадаҥ.
 Албаты адын бийик тудугар
 Агару jӱректиҥ ӧчпӧс одынаҥ!
 
 Келер ӧй слердиҥ колоордо эмей,
 Кемдер болорыс - слердеҥ камаанду!
 Очокто одыс jаркынду куйгей,
 Онызы база слердеҥ быйанду...
 
 Чуркурап ӧскӧн jаш ӱйени
 Чуктай jууп слер башкарбай.
 Тӧрӧлис дегени ол не эди?
 Тӧзинеҥ ала слер jартабай.
 
 Элдер ортодо элекке тӱшпей,
 Эрjине таштый jаркынду кӱйӱгер.
 Калыктар ортодо калганчы jӱрбей,
 Калапту элдиҥ адын кӧдӱргер.
 
 Тӧп болугар, jе тӧгӱнди билигер.
 Тӧрӧлис блаажып кем ле келер!
 Алтай кӱӱнис ачык болзо,
 Албын-jилбинге бӧктӧп ийигер.
 
 Jаан jурумниҥ теҥизине киреле,
 Jаҥыстаҥ барзабыс, чӧҥӱп каларыс.
 Jаан салдыҥ агаштары чылап,
 Jаба танылзас, эжинип чыгарыс.
 
 Эне-jеристи эрjинедий кичееп,
 Элистиҥ кӱӱнин бирлик тудугар.
 Озодо тӧзӧлгон ойгор jуртыстыҥ
 Одын ӧчӱрбей, кӧҥжидип jуртагар.
 
 Ӧчӧш болбогор, ӧмӧлӧжип jуригер,
 Ӧзор салымыс jаҥыс ла мында.
 Jаҥыс аданыҥ уулындый болыгар -
 Jаркынду салымыс jаҥыс ла анда!
 
 Телекей эбирип, тенип барбагар,
 Тӧрӧлдӧҥ артык тӧрӧл табылбас.
 Jоонорды jамандап, jожып баспагар,
 Jолдордо слерди кем де мактабас.
 
 Алтай уулдар! Ак-jарыкта
 Ару кӱӱнисти бийик тудугар!
 Ийиндеригерди бириге тудуп,
 Ичкери барар jурумди санангар.
 
 1980j.